Papanglakayen, Situtulokkayo Kadi a Mangsanay iti Sabsabali?
“Iti tunggal banag adda naituding a tiempo.”—ECL. 3:1.
1, 2. Ania ti napaliiw dagiti manangaywan iti sirkito iti adu a kongregasion?
MALMALPASEN ti pannakimiting ti manangaywan iti sirkito kadagiti panglakayen. Bayat a kitkitaenna ti rupada, maap-apresiarna ti panagregget dagitoy a nagaget a papastor, a dadduma kadakuada ti lakayen a maibilangna kas amana. Ngem adda pakaseknanna, ket insaludsodna, “Kakabsat, adda kadi inaramidyon a panangsanay iti sabsabali tapno maibaklaydanto dagiti annongen iti kongregasion?” Malagipda nga iti naudi nga ibibisita ti manangaywan iti sirkito, imparegtana nga ikkanda iti atension ti panangsanay iti sabsabali. Simmungbat idi agangay ti maysa a panglakayen, “Kinapudnona, saanmi unay a maas-asikaso dayta.” Immanamong dagiti padana a panglakayen.
2 No maysaka a panglakayen, mabalin a kasta met ti insungbatmo. Napaliiw dagiti manangaywan iti sirkito iti nadumaduma a pagilian nga iti adu a kongregasion, masapul a maasikaso ti panangsanay kadagiti kakabsat a lallaki—agtutubo man wenno natataengan—a tumulong a mangaywan iti arban. Ngem saan a nalaka nga aramiden dayta. Apay?
3. (a) Kasano nga ipakita ti Biblia ti kinapateg ti panangsanay, ken apay a maseknantayo amin iti dayta? (Kitaen ti footnote.) (b) Apay a mabalin a marigatan ti dadduma a panglakayen a mangsanay iti sabsabali?
3 Kas maysa a pastor, sigurado a mabigbigmo a napateg ti personal a panangsanay iti sabsabali. * Ammom nga adu a kakabsat a lallaki ti kasapulan tapno agtultuloy a natibker ti espiritualidad dagiti nabuangayen a kongregasion ken tapno mabuangay pay dagiti baro a kongregasion. (Basaen ti Isaias 60:22.) Ammom met nga idagdagadag ti Biblia a masapul a ‘suruam ti sabsabali.’ (Basaen ti 2 Timoteo 2:2.) Nupay kasta, kas kadagiti panglakayen a nadakamat iti rugi ti artikulo, mabalin a marigatanka a mangaramid iti dayta. Kalpasan ti panangasikasom iti kasapulan ti pamiliam, trabahom, responsabilidadmo iti kongregasion, ken dadduma pay nga importante a bambanag, mabalin a kasla awanen ti tiempom a mangsanay iti dadduma a kakabsat iti kongregasion. Gapuna, usigentayo no apay a napateg nga iwayaam ti panangsanay iti sabsabali.
PANANGSANAY—MAYSA A PRIORIDAD
4. Ania ti mabalin a makagapu no apay nga itantan ti dadduma a panglakayen ti mangsanay?
4 Ania ti mabalin a makagapu a marigatan ti dadduma a panglakayen a mangiwaya iti tiempo a mangsanay? Nalabit kunaen ti dadduma: ‘Napateg ti panangsanay iti sabsabali, ngem adda dadduma pay a banag iti kongregasion a masapul a mayun-una. No itantanko ti mangsanay, agandar latta ti kongregasion.’ Agpayso nga adda bambanag a masapul nga asikasuem a dagus, ngem no itantanmo ti mangsanay, mabalin a maapektaran ti espiritualidad ti kongregasion.
5, 6. Ania ti maadaltayo iti pamay-an a panangasikaso ti drayber iti makina ti luganna, ken kasano nga umarngi dayta iti panangsanay iti kakabsat a lallaki iti kongregasion?
5 Panunotem daytoy a pagarigan: Ammo ti maysa a drayber a tapno mamantener ti luganna ken tapno naannayas ti andar ti makinana, masapul a regular nga agpa-change oil. Ngem mabalin a panunotenna a nagangganat ti agpagasolina agsipud ta saan nga agandar ti luganna no dina aramiden dayta. Mabalin nga irasonna, ‘Okey lang uray diak pay la agpa-change oil ta agandar met latta ti luganko.’ Ngem ania ti pagdaksan dayta? No itantantan ti drayber ti pannakamantener ti makina ti luganna, in-inut a madadael dayta agingga a saanton nga agandar. No kasta ti mapasamak, adu a tiempo ken kuarta ti masapul tapno matarimaan ti lugan. Ania ti maadaltayo?
6 Adu a napapateg a banag ti masapul nga asikasuen a dagus dagiti panglakayen; ta no saan, maapektaran ti kongregasion. Kas iti drayber a kanayon a mangsigurado nga adda gasolina ti luganna, masapul met a ‘siguraduen [dagiti panglakayen] ti napatpateg a bambanag.’ (Fil. 1:10) Nupay kasta, okupado unay ti dadduma a panglakayen kadagiti napateg a bambanag nga uray la maliwayandan ti mangsanay iti sabsabali—a mayarig iti panangmantener iti makina ti lugan. No itantantan dagiti panglakayen ti mangsanay, addanto tiempo a manmano laengen ti kualipikado a kakabsat a lallaki a mangasikaso iti amin a kasapulan ti kongregasion.
7. Ania koma ti pangibilangantayo kadagiti panglakayen a mangiwaywaya iti tiempoda a mangsanay iti sabsabali?
7 Ditay koma ngarud ipapan a saan a prioridad ti panangsanay. Dagiti panglakayen a sipapanunot iti kasapulan ti kongregasion ken mangiwaywaya iti tiempo a mangsanay iti kakabsat a lallaki ket maibilang kas masirib a mayordomo ken pudno a bendision iti kongregasion. (Basaen ti 1 Pedro 4:10.) Kasano a magunggonaan ti kongregasion?
USARENYO A NAIMBAG TI TIEMPOYO
8. (a) Ania ti mangtignay kadagiti panglakayen a mangsanay iti sabsabali? (b) Ania ti nagpateg a responsabilidad dagiti panglakayen nga agserserbi kadagiti lugar nga addaan iti dakdakkel a panagkasapulan? (Kitaen ti kahon a “ Nagpateg a Mision.”)
8 Uray dagiti aduan kapadasan a panglakayen masapul a sieemma a bigbigenda a lumakayda ken in-inut a malimitaran ti maaramidanda iti kongregasion. (Mik. 6:8) Sipapanunotda met koma a mabalin a bigla nga agbaliw ti kasasaadda gapu iti “tiempo ken ti di mapakpakadaan a pasamak,” ket maapektaran ti panangibaklayda iti responsabilidadda iti kongregasion. (Ecl. 9:11, 12; Sant. 4:13, 14) Gapu iti naimpusuan a pannakaseknan dagiti panglakayen kadagiti karnero ni Jehova, iranudda kadagiti agtutubo a kakabsat a lallaki dagiti kapadasanda iti adun a tawen a simamatalek a panagserbida.—Basaen ti Salmo 71:17, 18.
9. Apay a nakapatpateg itan ti panangsanay?
9 No sansanayen dagiti panglakayen ti sabsabali, patpatibkerenda met ti naespirituan a depensa ti kongregasion. Kasano? No ikagumaan dagiti panglakayen ti mangsanay iti sabsabali, ad-adunto a kakabsat a lallaki ti mabalin a tumulong a mangpatibker ken mamagkaykaysa iti kongregasion, saan laeng nga ita no di ket nangnangruna bayat dagiti nariribuk a tiempo inton dakkel a rigat. (Ezeq. 38:10-12; Mik. 5:5, 6) Gapuna, patgenmi a papanglakayen, pangngaasiyo ta iwayaanyo itan ti regular a panangsanay iti sabsabali.
10. Ania ti nasken nga aramiden ti maysa a panglakayen tapno adda tiempona a mangsanay iti sabsabali?
10 Ammomi nga okupadokayo unay gapu iti panangasikasoyo iti napapateg a bambanag iti kongregasion, ket kasla awanen ti tiempoyo para iti sabali pay a banag. Ngem masapul nga usarenyo ti dadduma iti dayta a tiempo tapno sanayenyo ti sabsabali. (Ecl. 3:1) No usarenyo a naimbag ti tiempoyo, magunggonaan ti kongregasion.
ISAGANAYO TI PUSO TI SANAYENYO
11. (a) Ania ti makapainteres kadagiti singasing dagiti panglakayen iti nadumaduma a pagilian? (b) Sigun iti Proverbio 15:22, apay a makatulong ti panangusig kadagiti singasing ti dadduma a panglakayen?
11 Iti nabiit pay, napagsaludsodan ti dadduma a panglakayen a naballigi a nangsanay iti kakabsat a lallaki no ania ti inaramidda. * Nupay nagduduma ti kasasaad dagitoy a kakabsat, makapainteres ta agpapada ti singasingda. Ania ti ipakpakita daytoy? Ti panangsanay a naibatay iti Biblia ket makatulong kadagiti masansanay iti “isuamin a lugar iti tunggal kongregasion”—kas idi kaaldawan ni apostol Pablo. (1 Cor. 4:17) Gapuna, usigentayo iti daytoy nga artikulo ken iti sumaganad ti dadduma a singasing dagitoy a panglakayen. (Prov. 15:22) Kadagitoy nga artikulo, maawagan ti panglakayen a mangisursuro kas “mangsansanay” ket dagiti masursuruan kas “masansanay.”
12. Ania ti masapul nga aramiden ti maysa a manangsanay, ken apay?
12 Ti mangsanay masapul nga isaganana ti puso ti sanayenna. No kasano a ti maysa a hardinero masapul nga isagana wenno sukayenna ti daga sakbay nga agmula, ti maysa a mangsanay masapul met a paregtaen wenno isaganana ti puso ti sanayenna sakbay a suruanna. Kasanona a maaramidan dayta? Mabalinna a tuladen ti pamay-an ti maysa a nagkauna a propeta.
13-15. (a) Ania nga annongen ti naited ken propeta Samuel? (b) Kasano nga intungpal dayta ni Samuel? (Kitaen ti ladawan iti rugi ti artikulo.) (c) Apay nga ad-adda a paginteresan dagiti panglakayen ita daytoy a salaysay maipapan ken Samuel?
13 Maysa nga aldaw nasurok a 3,000 a tawenen ti napalabas, imbaga ni Jehova iti lakayen a propeta a ni Samuel: “Inton bigat iti agarup kastoy nga oras ibaonkonto kenka ti maysa a lalaki manipud daga ti Benjamin, ket masapul a pulotam kas panguluen iti ilik nga Israel.” (1 Sam. 9:15, 16) Nabigbig ni Samuel a saanton nga isu ti lider ti Israel ken kayat ni Jehova a mangpulot iti mangsuno kenkuana. Mabalin a naisaludsod ni Samuel: ‘Kasanok ngata a maisagana dayta a lalaki para iti annongenna?’ Nakapanunot iti pamay-an ket nagplano.
14 Iti simmaganad nga aldaw, idi nakita ni Samuel ni Saul, imbaga ni Jehova kenkuana: “Adtoy ti lalaki.” Kalpasanna, intungpal ni Samuel ti planona. Inawisna ni Saul ken ti katulonganna iti maysa a siled a panganan. Pinagtugawna ida iti kasayaatan a pagtugawan, ket indasarna ti kasayaatan a paset ti naparti nga animal sana imbaga: “Kanem, agsipud ta . . . inlasinda dayta maipaay kenka.” Idi agangay, inawis ni Samuel a mapanda iti pagtaenganna, ket nagtungtungtongda bayat a magmagnada. Kayat ni Samuel a gundawayan dagita a relaks a kasasaad. Isu nga idi nakadanondan, inawisna ni Saul iti pangatepan ti balay ket “intultuloyna ti nakisao ken Saul” bayat ti nalamiis a rabii agingga a naturogda. Kabigatanna, pinulotanna ni Saul, inagkanna, ken nangted iti kanayonan nga instruksion. Kalpasanna, pinagawidnan ni Saul—a nakasaganan iti sumaruno a mapasamak.—1 Sam. 9:17-27; 10:1.
15 Siempre, ti panangpulot iti agbalin a lider ti maysa a nasion ket naiduma iti panangsanay iti maysa a kabsat a lalaki nga agbalin a panglakayen wenno ministerial nga adipen iti kongregasion. Nupay kasta, adda dagiti napateg a maadal dagiti panglakayen ita iti inaramid ni Samuel. Usigentayo ti dua kadagita.
SITUTULOK A MANGSANAY KEN AGBALIN A PUDNO A GAYYEM
16. (a) Ania ti narikna ni Samuel idi nagkiddaw ti Israel iti ari? (b) Ania ti kababalin ni Samuel iti panangitungpalna iti annongenna a mangpulot ken Saul?
16 Situtulok a mangsanay, saan nga agkedked. Idi naammuan ni Samuel a kayat dagiti Israelita ti maaddaan iti ari a tao, nasaktan ken nariknana nga inlaksid dagiti kailianna. (1 Sam. 8:4-8) Kinapudnona, nagkedked a mangaramid iti kiddaw dagiti umili nga uray la namitlo nga imbaga ni Jehova nga imdenganna ida. (1 Sam. 8:7, 9, 22) Nupay kasta, saan nga impalubos ni Samuel nga agsakit ti nakemna iti lalaki a mangsukat kenkuana. Idi imbaga ni Jehova a pulotanna ni Saul, situtulok a nagtulnog ti propeta, saan a gapu laeng ta annongenna dayta no di ket gapu ta ay-ayatenna ni Jehova.
17. Kasano a tultuladen dagiti panglakayen ita ti kababalin ni Samuel, ken ania ti pakaragsakanda?
17 Kas ken Samuel, dagiti aduan kapadasan a panglakayen ita mangipakpakitada iti nasayaat a kababalin kadagiti sansanayenda. (1 Ped. 5:2) Situtulokda a mangsanay iti sabsabali ken saanda nga agamak a mangipabaklay kadakuada iti dadduma a pribilehioda. Dagiti naayat a panglakayen ibilangda dagiti sansanayenda, saan a kas kakompetensia, no di ket kas ‘katrabahuan’—kas napateg a sagsagut iti kongregasion. (2 Cor. 1:24; Heb. 13:16) Maragsakan la ketdi dagiti kasta a di managimbubukodan a panglakayen bayat a makitkitada nga us-usaren dagiti sansanayenda dagiti abilidadda agpaay a pakagunggonaan ti kongregasion!—Ara. 20:35.
18, 19. Kasano a maisagana ti maysa a panglakayen ti puso ti sanayenna, ken apay a nagpateg dayta?
18 Agbalin a gayyem, saan laeng a manangsanay. Idi nakita ni Samuel ni Saul, mabalin met koma nga inruarna a dagus ti pagkargaan ti lana, imparukpokna ti lana iti ulo ni Saul, sa pinagawidnan ti baro nga ari—a napulotanen ngem saan pay a nakasagana. Ngem nangiwaya ni Samuel iti tiempo tapno in-inut a maisaganana ti puso ni Saul. Sakbay a pinulotanna ni Saul, nanganda pay iti naimas a taraon, nagpagnapagnada, nagtungtongda iti napaut, ken nakainanada a naimbag. Inuray ni Samuel ti umiso a tiempo a panangpulotna iti baro nga ari.
19 Kasta met ita, sakbay a mangsanay ti maysa a panglakayen, masapul a pagbalinenna a relaks ti kasasaad ken gayyemenna ti sanayenna. Nagduduma ti pamay-an no kasano a mapatanor dagiti panglakayen ti kasta a panaggayyem, depende iti kasasaad ken kustombre iti pagilianda. Ngem sadinoman ti pagnanaedam, no mangiwayaka iti tiempo para iti sansanayem uray okupadoka, arigna ibagbagam kenkuana, “Napategka kaniak.” (Basaen ti Roma 12:10.) Nupay dimo iyebkas dayta, marikna ken tagipatgen dayta dagiti kakabsat a situtulok nga agsursuro.
20, 21. (a) Ania ti kababalin ti maysa a naballigi a manangsanay? (b) Ania ti mausig iti sumaruno nga artikulo?
20 Laglagipenyo a papanglakayen: Ti naballigi a manangsanay ket saan laeng a maayatan a mangsanay iti sabsabali no di ket ayatenna met ti indibidual a sansanayenna. (Idilig ti Juan 5:20.) No kasta ti kababalin ti panglakayen, dagus a marikna dayta ti sansanayenna ket matignay nga agsursuro. Gapuna, bayat a mangsansanaykayo patgenmi a papanglakayen, saankayo laeng koma nga agbalin a mannursuro—agbalinkayo pay a gayyem.—Prov. 17:17; Juan 15:15.
21 No naisaganan ti panglakayen ti puso ti sanayenna, mabalinnan a rugian nga isuro kadagiti kasapulanna nga ammuen. Ania dagiti pamay-an a mabalinna nga usaren? Mausig dayta iti sumaruno nga artikulo.
^ par. 3 Daytoy nga artikulo ken ti sumaruno ket nangnangruna nga agpaay kadagiti panglakayen. Ngem rumbeng a maseknan ti amin a kameng ti kongregasion iti daytoy nga impormasion. Apay? Tumulong daytoy tapno mabigbig ti amin a bautisado a lallaki a kasapulanda ti pannakasanay tapno makatulongda iti kongregasion. No maaramid dayta, mabenepisiaran ti amin.
^ par. 11 Dagitoy a panglakayen ket agnanaed iti Australia, Bangladesh, Belgium, Brazil, France, French Guiana, Japan, Korea, Mexico, Namibia, Nigeria, Réunion, Russia, South Africa, ken Estados Unidos.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn